Autoriteti i Komunikimeve Elektronike dhe Postare (AKEP), pasi vlerësoi kërkesën tuaj për informacion, ju njofton se, në mbështetje të shkronjës *“c”,* të pikës 2, të nenit 3 të ligjit nr. 54/2024 “Për komunikimet elektronike në Republikën e Shqipërisë”, Autoriteti nuk ka kompetencë ligjore të shqyrtojë përmbajtjen e shërbimeve të ofruara nëpërmjet rrjeteve të komunikimeve elektronike dhe shërbimet mbështetëse të tyre.

Identifikimi i përmbajtjeve online të paligjshme ose të dëmshme kryhet vetëm nga institucione ligjzbatuese që gëzojnë kompetencën ligjore si Gjykatat, Autoriteti i Mediave Audiovizive (AMA), Autoriteti Kombëtar për Sigurinë Kibernetike (AKSK), Autoriteti për Mbikqyrjen e Lojrave të Fatit, Komisioneri për Mbrojtjen e të Dhënave Personale dhe të Drejtën e Informimit, Agjencia Shtetërore për të Drejtat dhe Mbrojtjen e Fëmijës, etj, sipas fushave të përgjegjësisë.

AKEP, në zbatim të shkronjës *“ç”,* të pikës 2, të nenit 30, të ligjit nr. 54/2024, ka detyrimin që për çdo operator/ sipërmarrës që ofron rrjete/ shërbime të komunikimeve elektronike, sipas regjimit të Autorizimit të Përgjithshëm, duhet të respektojë kufizimet në lidhje me transmetimet e përmbajtjeve të paligjshme ose përmbajtjes së dëmshme, të përcjella nga institucionet ligjzbatuese.

Në mbështetje të këtij neni, AKEP, ka detyrimin që çdo kërkesë të administruar, për mbyllje domainesh, faqesh interneti, linke specifike, të konstatuara në shkelje ligjore nga institucionet përkatëse, ta përcjell për zbatim të menjëhershëm tek sipërmarrësit (*Internet Service Provider- ISP*) që ofrojnë shërbimin internet në Republikën e Shqipërisë. Qartësojmë se bllokimi i aksesit nga ISP-të, nuk përbën bllokim të domainit, por të përmbajtjes së atij domaini (si faqe interneti, etj) në Republikën e Shqipërisë dhe jo jashtë saj.

Lista e domaineve/ url-ve, me përmbajtje të paligjshme ose të dëmshme, të përcaktuara nga institucione ligjzbatuese, për të cilat është kërkuar bllokimi i aksesit nga ISP-të, është publike. Lista mund të aksesohet në linkun <https://akep.al/publikime/lista-e-domaineve-linkeve-per-bllokim-aksesi/>.

Duke ju falënderuar për bashkëpunimin,